Jomo Kenyatta
Jomo Kenyatta, egl. Kamau Ngengi, 1894-22.8.1978, Kenyas første præsident (1964-78). Som leder af Kikuyu Central Association tilbragte Kenyatta 1931-46 i Europa for at agitere for øget indflydelse til bl.a. kikuyuerne og for at tale mod, at de europæiske bosættere i Kenya blev givet selvstyre. Kenyatta var grundlægger af Pan-African Federation i 1945. I Kenya sad han fængslet 1952-61, beskyldt for at have ledet Mau Mau-oprøret.
Kenya African National Union, KANU, valgte i 1960 Kenyatta som leder, og han ledede herefter Kenya frem til selvstændighed i 1963. Kenyatta var premierminister 1963-64. Han blev siden beskyldt for korruption og forsøg på at koncentrere magten hos sin egen kikuyubefolkning, men betragtedes alligevel som landsfader. Politisk var Kenyatta orienteret mod den vestlige verden.
Jomo Kenyatta var far til Uhuru Kenyatta.